Document ID: 32013D0161

KOMISIJOS ĮGYVENDINIMO SPRENDIMAS
2013 m. kovo 11 d.
kuriuo iš dalies keičiamas Sprendimas 2011/163/ES dėl trečiųjų šalių pagal Tarybos direktyvos 96/23/EB 29 straipsnį pateiktų planų patvirtinimo
(pranešta dokumentu Nr. C(2013) 1279)
(Tekstas svarbus EEE)
(2013/161/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančią direktyvas 85/358/EEB ir 86/469/EEB bei sprendimus 89/187/EEB ir 91/664/EEB (1), ypač į jos 29 straipsnio 1 dalies ketvirtą pastraipą ir 29 straipsnio 2 dalį,
kadangi:
(1)
Direktyvoje 96/23/EB nustatytos medžiagų ir likučių grupių, išvardytų jos I priede, stebėsenos priemonės. Pagal tą direktyvą reikalaujama, kad trečiosios šalys, iš kurių valstybėms narėms leidžiama importuoti į tą direktyvą įtrauktus gyvūnus ir gyvūninės kilmės produktus, pateiktų likučių monitoringo planą, kuris suteiktų reikalaujamų garantijų. Į tą planą reikėtų įtraukti bent jau minėtame I priede išvardytų likučių ir medžiagų grupes;
(2)
Komisijos sprendimu 2011/163/ES (2) patvirtinti Direktyvos 96/23/EB 29 straipsnyje nurodyti planai (toliau - planai), pateikti tam tikrų sprendimo priede išvardytų trečiųjų šalių dėl tame sąraše nurodytų gyvūnų ir gyvūninių produktų;
(3)
atsižvelgiant į tam tikrų trečiųjų šalių pateiktus naujausius planus ir Komisijos gautą papildomą informaciją, būtina atnaujinti trečiųjų šalių, iš kurių valstybėms narėms leidžiama importuoti tam tikrus gyvūnus ir gyvūninius produktus, kaip nustatyta Direktyvoje 96/23/EB, sąrašą, kuris pateiktas Sprendimo 2011/163/ES priede (toliau - sąrašas);
(4)
Bosnija ir Hercegovina Komisijai pateikė planą dėl naminių paukščių, pieno, kiaušinių ir medaus. Plane pateikiamos pakankamos garantijos ir jis turėtų būti patvirtintas. Todėl su Bosnija ir Hercegovina susiję įrašai dėl naminių paukščių, pieno, kiaušinių ir medaus turėtų būti įtraukti į sąrašą;
(5)
Japonija pateikė Komisijai planą dėl galvijų. Plane pateikiamos pakankamos garantijos ir jis turėtų būti patvirtintas. Todėl su Japonija susijęs įrašas dėl galvijų turėtų būti įtrauktas į sąrašą;
(6)
Moldova pateikė Komisijai planą dėl naminių paukščių, akvakultūros gyvūnų ir kiaušinių. Plane pateikiamos pakankamos garantijos ir jis turėtų būti patvirtintas. Todėl su Moldova susiję įrašai dėl naminių paukščių, akvakultūros gyvūnų ir kiaušinių turėtų būti įtraukti į sąrašą;
(7)
Pitkerno Salos šiuo metu yra įtrauktos į su medumi susijusį sąrašą. Tačiau Pitkerno Salos nepateikė plano, kaip reikalaujama pagal Direktyvos 96/23/EB 29 straipsnį. Todėl jos turėtų būti išbrauktos iš sąrašo;
(8)
Vietnamas pateikė Komisijai planą dėl medaus. Plane pateikiamos pakankamos garantijos ir jis turėtų būti patvirtintas. Todėl su Vietnamu susijęs įrašas dėl medaus turėtų būti įtrauktas į sąrašą;
(9)
siekiant išvengti bet kokių prekybos sutrikimų, reikėtų nustatyti pereinamąjį laikotarpį, reikalingą atvežti iš Pitkerno Salų atitinkamas siuntas, kurios buvo sertifikuotos ir išsiųstos į Sąjungą prieš pradedant taikyti šį sprendimą;
(10)
todėl Sprendimą 2011/163/ES reikėtų atitinkamai iš dalies pakeisti;
(11)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2011/163/ES priedas keičiamas šio sprendimo priedo tekstu.
2 straipsnis
Pereinamuoju laikotarpiu iki 2013 m. gegužės 16 d. valstybės narės priima medaus siuntas iš Pitkerno Salų, jei tokių produktų importuotojas įrodo, kad siuntos buvo sertifikuotos ir išsiųstos į Sąjungą iki 2013 m. balandžio 1 d.
3 straipsnis
Šis sprendimas skirtas valstybėms narėms.
Priimta Briuselyje 2013 m. kovo 11 d.

Labels: 17
20
3
6
18